text: 顧其國，字在一，號尊生，南直隸蘇州府吳縣民籍。明朝政治人物。生平.萬曆四十三年壬戌科進士。刑部觀政，四月授永豐知縣。移劇吉水，除盜賊，蠲羨耗，值歲災，曲措糧賦，而民不知累。秩滿，擢廣東道御史，巡視陝西茶馬，解京馬匹獨逾故額，以不附權黨，崇禎六年降調，左遷行人司右司副，七年晉司正，十四年升兵科左給事中，卒。其國賦性清貞，關陝地寒，例用貂帳，其國驚而撤去，終任不攜一羢，歸囊空若洗。官居臺憲，貌類書生，自視欿然，人稱篤行君子。家族.曾祖顧鵬，耆儒鄉賓；祖父顧敏；父顧問；前母陳氏，母姚氏。永感下，兄光祖、光祿；弟士璋。娶沈氏，繼娶程氏。子顧彥、顧端；顧鈜。
metadata: erhwenkuo/wikipedia-zhtw
metadata: 顧其國
metadata: https://zh.wikipedia.org/wiki?curid=7428547